PMIndiaData/PMIndiaSum huggingface dataset:
राज्यांच्या पर्यावरण आणि वन मंत्र्यांच्या परिषदेचे पंतप्रधानांच्या हस्ते उद्‌घाटन हवामान बदलाविरुद्धच्या लढ्यात भारताने जगाचे नेतृत्व करावे भूसंपादन विधेयकाच्या अपप्रचारामुळे देशाचे नुकसान

हवामान बदलाविरुद्धच्या लढ्यात भारताने जगाचे नेतृत्व केले पाहिजे असे मत पंतप्रधान नरेंद्र मोदी यांनी व्यक्त केले. नवी दिल्लीत आयोजित राज्यांच्या पर्यावरण आणि वन मंत्र्यांच्या परिषदेचे उद्‌घाटन करताना ते आज बोलत होते. निसर्गाचा आदर करण्याच्या आणि त्याच्यावर प्रेम करण्याच्या भारताच्या परंपरेचा जागतिक वर्तुळात योग्य प्रकारे प्रचार झालेला नाही आणि त्यामुळे हवामान बदलाविरुद्धच्या लढ्यात देशाला काही वेळा अडथळ्यांचा सामना करावा लागतो, अशी खंत पंतप्रधानांनी यावेळी व्यक्त केली. भारतीय नेहमीच निसर्गाचे संवर्धन करत आले आहेत आणि आताही जागतिक पातळीवर कमीत कमी कार्बन उत्सर्जित करणाऱ्या देशांमध्ये भारताची गणना होते, असे मोदी यांनी नमूद केले. विकास आणि पर्यावरण संरक्षण या दोन्ही गोष्टी एकाच वेळी शक्य आहे. मात्र या संदर्भात मोठा अपप्रचार केला जात आहे असे ते म्हणाले. भूसंपादन विधेयकाचे उदाहरण देत ते म्हणाले की, विधेयकातील तरतुदींमुळे आदिवासी आणि वन जमिनींना कुठलाही धोका नाही. मात्र या विधेयकासंदर्भात मोठ्या प्रमाणात अपप्रचार आणि गैरसमजुती पसरवल्या जात आहेत. समाजाची दिशाभूल करण्याचा हा प्रयत्न म्हणजे देशाचे नुकसान करण्यासारखे आहे, असेही त्यांनी सांगितले. अणु इंधन आयातीवरील भारतासाठी असलेली बंधने शिथिल करण्याची विनंती पंतप्रधानांनी यावेळी जगाला केली. भारतदेखील सौर, पवन व जैव ऊर्जेच्या माध्यमातून मोठ्या प्रमाणात स्वच्छ अणु ऊर्जा निर्माण करू शकेल. देशातील वाघांची संख्या वाढल्याबद्दल पंतप्रधानांनी यावेळी समाधान व्यक्त केले. निसर्गाचा आदर करण्यासाठी भारत वचनबद्ध असल्याचे हे उदाहरण आहे असेही ते म्हणाले. परिषदेपूर्वी पंतप्रधानांनी प्रदर्शनाला भेट दिली. स्टॅडर्ड टर्म्स ऑफ रेफरेंस फॉर एनवायरमेंट इम्पॅक्ट एनालिसिस या पुस्तकाचेही पंतप्रधानांनी यावेळी प्रकाशन केले. व्यापार सुलभतेमध्ये योगदान देण्यासाठी हे एक महत्त्वाचे पाऊल असल्‍याचे केंद्रीय पर्यावरण मंत्री प्रकाश जावडेकर यांनी सांगितले. देशातील मुख्य शहरांमधील वायू गुणवत्तेचे निरीक्षण करणारा राष्ट्रीय वायू गुणवत्ता निर्देशांकही पंतप्रधानांच्या हस्ते यावेळी जारी करण्यात आला.
पंतप्रधानांनी दिल्या जनतेला महावीर जयंतीच्या शुभेच्छा

पंतप्रधान नरेंद्र मोदी यांनी जनतेला महावीर जयंतीनिमित्त शुभेच्छा दिल्या आहेत. “सर्व देशवासीयांना महावीर जयंतीच्या हार्दीक शुभेच्छा. सत्य, अहिंसा, त्याग व तपस्या यांवर अधारित महावीर यांचे जीवन प्रत्येकासाठी सदैव प्रेरणास्रोत म्हणून राहिल.” अशा शब्दात त्यांनी आपल्या भावना व्यक्त केल्या.
बेनामी व्यवहार (प्रतिबंध) सुधारणा विधेयक 2015 मध्ये सुधारणा करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने बेनामी व्यवहार (प्रतिबंध) सुधारणा विधेयक, 2015 मध्ये सुधारणा करायला मंजुरी दिली आहे. हा कायदा बनल्यावर या विधेयकाच्या तरतुदींची अंमलबजावणी करताना येणाऱ्या अडचणी दूर करण्यासाठी कायदेशीर आणि प्रशासकीय प्रक्रियेच्या स्वरुपात हे विधेयक मजबूत करणे हा या सुधारणांचा उद्देश आहे. तसेच बेनामी व्यवहार आणि अनुचित पध्दतींच्या माध्यमातून कायद्याचे पालन टाळण्याला आळा घालणे हा देखील या विधेयकाचा उद्देश आहे. हा कायदा सरकारला बेनामी संपत्ती जप्त करण्याचा अधिकार देतो. त्यामुळे सर्व नागरिकांमध्ये समानता येईल. मात्र, जे लोक उत्पन्न घोषणा योजनेअंतर्गत, बेनामी संपत्ती जाहीर करतील, त्यांना या कायद्यातून सूट मिळेल.
अमली पदार्थांच्या मागणीत घट आणि अवैध व्यापाराला आळा घालण्याच्या क्षेत्रात भारत आणि मोझाम्बिक यांच्यातल्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने अंमली पदार्थांच्या मागणीत घट आणि अवैध व्यापाराला आळा घालण्याच्या क्षेत्रात भारत आणि मोझाम्बिक यांच्यातल्या सामंजस्य करारावर स्वाक्षरी करायला मंजुरी दिली आहे. माहिती, अनुभव आणि क्षमता निर्मितीच्या देवाणघेवाणीच्या माध्यमातून अंमली पदार्थांच्या मागणीत घट आणि अवैध व्यापाराला आळा घालण्याच्या कामात उभय देशांमधील द्विपक्षीय सहकार्य वृद्धिंगत करणे हे या सामंजस्य कराराचे उद्दिष्ट आहे.
मानवी तस्करीला प्रतिबंध  आणि सहकार्यसाठीच्या भारत आणि संयुक्त अरब अमिराती यांच्यात दरम्यान करार

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रीमंडळाच्या बैठकीत, भारत आणि संयुक्त अरब अमिराती दरम्‍यान मानवी तस्करीला प्रतिबंध करणे आणि त्याच्याशी लढा देण्याबाबत सहकार्य करण्यासाठीच्या सामंजस्य करारावर स्वाक्षऱ्या करण्यासाठी मंजूरी देण्यात आली. मंजूरी मिळाल्‍यानंतर या सामंजस्य करारावर लवकरच स्वाक्षऱ्या होण्याची अपेक्षा आहे. या सामंजस्य करारामुळे दोन्ही देशांतील मैत्रीचे बंध अधिक दृढ होतील आणि मानवी तस्‍करी विशेषत: स्त्रिया आणि मुलांच्या तस्करीशी संबंधित प्रतिबंध, सुटका, पुन्हा ताब्यात घेणे आणि परत पाठवणी या मुद्दयांबाबत द्विपक्षीय सहकार्यात वाढ होईल.
मागास भाग, समाजातला वंचित वर्ग आणि नव्यानं पुढे येणाऱ्या प्राधान्य क्षेत्रांच्या विकासावर लक्ष केंद्रित करणाऱ्या नव्या प्रकल्पांसाठी एन ई सी च्या  तरतुदीपैकी 30 टक्के  तरतुदीला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या नेतृत्वाखाली केंद्रीय मंत्रिमंडळाच्या आज झालेल्या बैठकीत खालील बाबींना मंजुरी देण्यात आली:- ईशान्येकडच्या राज्यात, मागास भागांचा विकास,समाजातल्या वंचित घटकांचा विकास आणि नव्याने उदयाला येणाऱ्या प्राधान्य क्षेत्रांच्या विकासावर लक्ष केंद्रित करण्यासाठी नव्या प्रकल्पांसाठी, ईशान्य परिषदेच्या योजना या सध्याच्या योजनेअंतर्गत एन ई सी च्या तरतुदीपैकी 30 टक्के तरतुदीला मंजुरी. उर्वरित निधी दोन भागात विभागला जाईल.( राज्य 60% आणि केंद्र 40 %) मूल्यांकन आणि मंजुरीबाबतची यंत्रणा सुलभ व्हावी यासाठी एनईसीच्या मार्गदर्शक तत्वांचा आढावा घेतला जाईल. सध्याच्या एन ई सी च्या योजना या अंतर्गत येणाऱ्या प्रकल्पांमुळे, ईशान्येकडच्या राज्यातल्या मागास आणि दुर्लक्षित भागातल्या लोकांचा सामाजिक-आर्थिक लाभ होणार आहे. यामुळे प्रकल्पांसाठी वेगवान निर्णय आणि प्रकल्पांची जलद अंमलबजावणी शक्य होणार आहे.
अहमदाबादच्या फ्लॉवर शोचे पंतप्रधानांनी केले कौतुक

नवी दिल्‍ली, 4 जानेवारी 2023 अहमदाबादमध्ये भरलेल्या फुलांच्या प्रदर्शनाने फुले आणि निसर्गाची आवड असलेल्या अनेक लोकांना आकर्षित केले आहे, असे पंतप्रधान नरेंद्र मोदी यांनी म्हटले आहे. अमदावाद महानगरपालिकेच्या ट्विटला उत्तर देताना, मोदीं यांनी ट्विट केले: “प्रदर्शन रंजक दिसत आहे. गेल्या काही वर्षांमध्ये, अहमदाबादचा फ्लॉवर शो बहरला आहे आणि फुले आणि निसर्गाची आवड असणाऱ्या अनेक लोकांना त्याने आकर्षित केले आहे.”
भारत आणि क्युबा यांच्यातील आरोग्य आणि औषध क्षेत्रातील सहकार्याबाबतच्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि क्युबा यांच्यातील आरोग्य आणि औषध क्षेत्रातील सहकार्याबाबतच्या सामंजस्य कराराला कार्योत्तर मंजुरी दिली आहे. 6 डिसेंबर 2017 रोजी नवी दिल्लीत या करारावर स्वाक्षऱ्या करण्यात आल्या होत्या. या सामंजस्य करारात पुढील क्षेत्रातील सहकार्याचा समावेश आहे: -वैद्यकीय डॉक्टर्स, अधिकारी, अन्य आरोग्य व्यावसायिक आणि तज्ज्ञांचे प्रशिक्षण आणि आदान-प्रदान – मनुष्यबळ विकास आणि आरोग्य सुविधा उभारण्यासाठी सहकार्य -आरोग्य क्षेत्रातील मनुष्यबळाला अल्पकालीन प्रशिक्षण -औषधे, वैद्यकीय उपकरणे आणि प्रसाधने यांचे नियमन आणि माहितीचे आदान-प्रदान -औषध क्षेत्रातील व्यापार विकास संधींना प्रोत्साहन -जेनेरिक आणि अत्यावश्यक औषधांची खरेदी आणि औषध पुरवठ्यात सहकार्य -आरोग्य उपकरणे आणि औषधी उत्पादनांची खरेदी -परस्पर निर्णय झालेल्या क्षेत्रातील सहकार्य या सामंजस्य कराराच्या अंमलबजावणीवर देखरेख ठेवण्यासाठी आणि सहकार्याची अधिक विस्तृत माहिती काढण्यासाठी संयुक्त कृती गट स्थापन केला जाईल.
पंतप्रधानांनी अरुणाचल प्रदेशातील तवांग जिल्ह्यात दरड कोसळलेल्या भागांमध्ये एक उच्च स्तरीय केंद्रीय पथक पाठवले

अरुणाचल प्रदेशातल्या तवांग जिल्ह्यात अलिकडेच दरड कोसळल्याच्या पार्श्वभूमीवर नुकसानीचा अंदाज घेण्यासाठी पंतप्रधान नरेंद्र मोदी यांनी दोन सदस्यांचे एक केंद्रीय पथक अरुणाचल प्रदेशात पाठवण्याच्या सूचना दिल्या आहेत. या पथकामध्ये नीति आयोगाचे एक वरिष्ठ सल्लागार आणि गृह मंत्रालयाचे संयुक्त सचिव यांचा समावेश आहे. पंतप्रधानांनी पथकाला राज्य आणि जिल्हा अधिकाऱ्यांशी चर्चा करुन मदत आणि नुकसान भरपाई पॅकेजचे मूल्यमापन करण्याचे निर्देश दिले आहेत आणि अहवाल सादर करायला सांगितले आहे. 22 एप्रिल 2016 रोजी ही दुर्दैवी घटना घडली होती. पंतप्रधानांनी यापूर्वीच तवांगमधील दरड दुर्घटनेत मृत्युमुखी पडलेल्या प्रत्येकाच्या कुटुंबाला 2 लाख रुपये आणि गंभीर जखमींना 50 हजार रुपयांची मदत मंजूर केली आहे.
पंतप्रधानांनी देशवासीयांना दिल्या ईद-उल-फित्रच्या शुभेच्छा

पंतप्रधान नरेंद्र मोदी यांनी देशवासीयांना ईद-उल-फित्र निमित्त शुभेच्छा दिल्या आहेत. पंतप्रधान मोदी यांनी आपल्या ट्विटर संदेशात म्हटलं आहे: "ईद-उल-फित्र च्या शुभ प्रसंगी शुभेच्छा. मी सगळ्यांच्या उत्तम आरोग्य आणि कल्याणासाठी प्रार्थना करतो. आपण एकजुटीनं संयुक्त प्रयत्नांनी या जागतिक महामारीवर मात करु शकतो आणि मानव कल्याणासाठी अग्रेसर होण्याकरिता काम करु शकतो. ईद मुबारक!"
गुजरातच्या  केवाडिया येथे सरदार वल्लभभाई पटेल यांच्या ‘स्टॅच्यू ऑफ युनिटी’ ला  पंतप्रधानांनी  वाहिली  पुष्पांजली

पंतप्रधान नरेंद्र मोदी यांनी आज सरदार पटेल यांच्या जयंतीनिमित्त गुजरातच्या केवडिया येथे जगप्रसिद्ध स्टॅच्यू ऑफ युनिटी येथे भारताचे लोहपुरुष सरदार वल्लभभाई पटेल यांना वाहिली पुष्पांजली. सरदार पटेल यांची जयंती राष्ट्रीय एकता दिवस म्हणून साजरी केली जाते. एक भारत श्रेष्ठ भारतचे ध्येय गाठण्यासाठी संपूर्ण भारतभर ‘रन फॉर युनिटी’चे आयोजन केले जात आहे. पंतप्रधान म्हणाले, “सरदार पटेल यांना जयंतीनिमित्त त्यांना आदरांजली. आमच्या देशासाठी त्यांचे योगदान हे संस्मरणीय आहे ” ते म्हणाले की, “त्यांनी भारताला एकत्रित केले. शेतकऱ्यांचा नेता, एक महान प्रशासक आणि गरिबांच्या हक्कांची जाणीव ठेवून कार्य करणाऱ्या सरदार पटेल यांचे अतुलनीय योगदान भारत नेहमीच लक्षात ठेवेल. ” केवडिया येथे पंतप्रधानांनी राष्ट्रीय एकता दिवसानिमित्त प्रतिज्ञा देखील केली.
आचार्य श्री पुरुषोत्तमप्रियदासजी स्वामीश्री महाराज यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी आचार्य श्री पुरुषोत्तमप्रियदासजी स्वामीश्री महाराज यांच्या निधनाबद्दल शोक व्यक्त केला आहे. ट्विटमध्ये पंतप्रधान म्हणाले, “समाजातील उदात्त सेवेसाठी आम्ही आचार्य श्री पुरुषोत्तमप्रियदासजी स्वामीश्री महाराज यांचे नेहमी स्मरण करू. मानवाचे दुःख आणि कणव दूर करण्यासाठी त्यांनी कठोर परिश्रम घेतले. केवळ भारतातच नव्हे तर जगभरातील असंख्य लोकांच्या ते नेहमीच स्मरणात राहतील. आचार्य श्री पुरुषोत्तमप्रियदासजी स्वामीश्री महाराजांना अपार ज्ञानाचे वरदान होते. त्यांनी समाजसेवा, शिक्षण आणि महिला सक्षमीकरणावर दिलेला विशेष भर कायम लक्षात राहील. मला त्यांच्याबरोबर बऱ्याच वेळा संवाद साधण्याची संधी मिळाली आहे जी नेहमीच लक्षात राहील. ओम शांती.”
प्रगत मॉडेल एकल खिडकीच्या विकासावरील भारत आणि जपान यांच्यातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने ‘प्रगत मॉडेल एकल खिडकी’च्या विकासावरील भारत आणि जपान यांच्यातील सामंजस्य कराराला मंजुरी दिली आहे. लाभ : या करारामुळे व्यापार परिचालनासाठी आवश्यक प्रशासकीय प्रक्रियांसाठी प्रगत मॉडल एकल खिडकीचा विकास आणि भारतात केंद्र आणि राज्‍य सरकारांमध्ये यावर क्रियान्वयनासाठी सहकार्य सुनिश्चित होईल. तसेच याबरोबर एक असा आकृतिबंध विकसित करण्यासाठी उभय देशांदरम्यान सहकार्य शक्य होईल ज्यायोगे या प्रक्रिया त्वरित पूर्ण केल्या जाऊ शकतील. आणि व्यापार सुलभतेला प्रोत्साहन देण्याच्या भारताच्या प्रयत्नांना वेग येईल. ‘प्रगत मॉडल एकल खिडकी’ देशात आणि देशाबाहेरील सर्वोत्तम पद्धतींवर आधारित आहेत. यामुळे गुंतवणूक करणे सुलभ होईल.
युगांडामधील भारतीय समुदायाला उद्देशून पंतप्रधानांचे संबोधन

पंतप्रधान नरेंद्र मोदी यांनी आज युगांडा येथे तेथिल भारतीय समुदायाला संबोधित केले. कंपाला येथे आयोजित या कार्यक्रमाला युगांडाचे राष्ट्रपती मुसेवेनी सुद्धा उपस्थित होते. युगांडामधील भारतीय समुदायाशी आपले निकटचे संबंध असल्याचे जाणवते अशी भावना यावेळी पंतप्रधानांनी व्यक्त केली. राष्ट्रपती मुसेवेनी या समारंभाला आवर्जून उपस्थित आहेत, यावरुन भारतातील नागरिकांप्रती आणि युगांडामधील भारतीय समुदायाप्रती त्यांच्या मनात असणारी प्रेमभावना व्यक्त होते असे ते म्हणाले. युगांडाच्या संसदेला बुधवारी संबोधित करण्याचा बहुमान दिल्याबद्दल पंतप्रधानांनी राष्ट्रपती मुसेवेनी आणि युगांडामधील नागरिकांचे आभार मानले. भारत आणि युगांडामधील संबंध कित्येक शतके जुने आहेत. दोन्ही देशांना जोडणारे समान ऐतिहासिक दुवे असल्याचे सांगत, वसाहत वादाविरुद्धचा लढा आणि युगांडामधील रेल्वे बांधणीच्या कामाचा पंतप्रधानांनी उल्लेख केला. युगांडाच्या राजकारणातही काही भारतीय महत्वाची भूमिका बजावत असल्याचे त्यांनी नमूद केले. या समारंभात सादर करण्यात आलेल्या सांस्कृतिक कार्यक्रमातून युगांडामधील भारतीय समुदायाचे भारतीयत्व अधिक प्रकर्षाने अधोरेखित होते, अशी कौतुकाची भावना त्यांनी व्यक्त केली. युगांडासह आफ्रिकेतील सर्वच देश भारतासाठी महत्वाचे आहेत, असे पंतप्रधानांनी सांगितले. वसाहतवादाविरुद्धच्या लढ्याचा इतिहास, मोठ्या प्रमाणावरील भारतीय समुदाय आणि विकास प्रक्रियेतील समान आव्हाने ही साम्य स्थळे असल्याचे पंतप्रधान म्हणाले. भारत ही आज घडीला देशातील वेगाने विकसित होणारी अर्थव्यवस्था आहे. सध्या भारत कार आणि स्मार्टफोन निर्यात करीत आहेत. डिजिटल तंत्रज्ञान हे भारतीयांच्या सक्षमीकरणाचे मूळ आहे आणि भारत हा स्टार्ट अप्सचे महत्वपूर्ण केंद्र म्हणून उदयाला येत आहे असे पंतप्रधानांनी सांगितले. भारताच्या परराष्ट्र व्यवहारविषयक धोरणात आफ्रिकेचे महत्व पंतप्रधानांनी विषद केले. या संदर्भात नवी दिल्लीमध्ये 2015 साली आयोजित भारत-आफ्रिका मंच परिषदेचा त्यांनी उल्लेख केला. भारत आणि आफ्रिकन देशांमधील इतर द्विपक्षीय उच्चस्तरीय उपक्रमांचाही पंतप्रधानांनी उल्लेख केला. तीन दशलक्ष डॉलर्सपेक्षा जास्त मुल्याचे लाईन्स ऑफ क्रेडिट प्रकल्प, शिष्यवृत्ती, ई-व्हिसा सुविधा या उपक्रमांचा पंतप्रधानांनी उल्लेख केला. आंतरराष्ट्रीय सौर आघाडीच्या देशांच्या सदस्यांमध्ये निम्यापेक्षा जास्त सदस्य आफ्रिकेचे असल्याचे त्यांनी सांगितले. नव्या जागतिक परिदृश्यात आशिया आणि आफ्रिकेमधिल देश महत्वाची भूमिका बजावत असल्याचे पंतप्रधानांनी नमूद केले.
पंतप्रधान नरेंद्र मोदी यांनी छत्तीसगडच्या स्थापना दिनानिमित्त जनतेला दिल्या शुभेच्छा

पंतप्रधान नरेंद्र मोदी यांनी छत्तीसगडच्या स्थापना दिनानिमित्त जनतेला शुभेच्छा दिल्या आहेत. नैसर्गिक सौंदर्याची उधळण लाभलेल्या विविध संस्कृतीचा संगम असलेल्या या राज्याची प्रगतीच्या पथावरची वाटचाल सुरु राहो अशी सदिच्छा पंतप्रधानांनी व्यक्त केली आहे.
पंतप्रधान नरेंद्र मोदी आणि नेपाळचे पंतप्रधान के. पी. शर्मा ओली यांच्यात दूरध्वनीवरुन संभाषण

नेपाळचे पंतप्रधान के. पी. शर्मा ओली यांनी आज पंतप्रधान नरेंद्र मोदी यांना दूरध्वनी करुन नेपाळमधल्या राजकीय घडामोडींबाबत माहिती दिली. नेपाळमधल्या राजकीय समस्यांवर सहमतीने चिरस्वरुपी उपाय शोधण्याच्या महत्वावर पंतप्रधानांनी भर दिला. नेपाळच्या जनतेला नव वर्ष 2016 साठी पंतप्रधान नरेंद्र मोदी यांनी शुभेच्छाही दिल्या.
एक्झिम बँक आणि न्यू डेव्हलपमेंट बँक यांच्यातल्या सहकार्य विषयक सामंजस्य कराराला केंद्रीय मंत्रिमंडळाची मंजूरी

एक्झिम बँक आणि न्यू डेव्हलपमेंट बँक यांच्यातल्या सहकार्य विषयक सामंजस्य कराराला केंद्रीय मंत्रिमंडळाने आज मंजूरी दिली. ब्रिक्स आंतर बँक सहकार्य यंत्रणेमार्फत हे सहकार्य करण्यात येणार आहे. या प्रस्तावामुळे ब्रिक्स देशातला व्यापार आणि आर्थिक संबंध वृद्धिंगत होणार आहे. ब्रिक्स राष्ट्रांमधल्या यामधे सहभागी होणाऱ्या संस्थांचा या सामंजस्य करारामुळे फायदा होणार आहे. या सामंजस्य करारावर स्वाक्षऱ्या करणाऱ्यांना कौशल्य आणि ज्ञानाची देवाणघेवाण करणे सुलभ होणार आहे. ब्रिक्स राष्ट्रांमधे व्यापार आणि आर्थिक संबंध वृद्धिंगत व्हावेत, यासाठी ब्रिक्स राष्ट्रांमधल्या पाच बँकांनी ब्रिक्स आंतर बँक सहकार्य यंत्रणा निर्माण केली आहे.
प्रख्यात व्यंगचित्रकार नारायण देबनाथजी यांच्या निधनाबद्दल पंतप्रधानांकडून शोक व्यक्त

नवी दिल्ली, 18 जानेवारी 2022 प्रख्यात व्यंगचित्रकार नारायण देबनाथजी यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. व्टिटर संदेशामध्ये पंतप्रधानांनी म्हटले आहे की ; ‘‘श्री नारायण देबनाथजी यांनी आपल्या कलाकृती, व्यंगचित्रे आणि चित्रे यांच्या माध्यमातून अनेकांचे जीवन उजळून टाकले. त्यांनी केलेल्या कार्यामधून त्यांच्या अलौकिक बुद्धिमत्तेचे दर्शन होते. त्यांनी निर्माण केलेल्या पात्रांची लोकप्रियता चिरंतन राहील. त्यांच्या निधनाने दुःख झाले आहे. त्यांचे कुटुंबिय आणि चाहत्यांविषयी सहसंवेदना. ओम शांती! ’’
उत्तर प्रदेशात मथुरा येथील रस्ते अपघातात झालेल्या जीवीतहानी बद्दल पंतप्रधानांनी व्यक्त केले दु:ख

उत्तर प्रदेशात मथुरा येथील रस्ते अपघातात झालेल्या जीवीतहानी बद्दल पंतप्रधान नरेंद्र मोदी यांनी तीव्र दु:ख व्यक्त केले पंतप्रधान कार्यालयाने आपल्या ट्विट संदेशात म्हटले आहे; "उत्तर प्रदेशातील मथुरेत झालेला रस्ते अपघात हृदय विदीर्ण करणारा आहे. या दुर्घटनेत आपले जिवलग गमावलेल्यां प्रति सहवेदना. यासोबतच जखमी लवकरात लवकर बरे व्हावेत अशी कामना करते: पंतप्रधान"
ओदिशा आणि पंजाबमधल्या रस्ते प्रकल्पांमुळे पायाभूत विकास आणि दळणवळणाला गती मिळेल-पंतप्रधान

केंद्रीय मंत्रिमंडळाच्या अर्थविषयक समितीने ओदिशा आणि पंजाबमधील रस्ते प्रकल्पांना आज मंजूरी दिली. या प्रकल्पांमुळे, या राज्यांत पायाभूत विकास आणि दळणवळणाला गती मिळेल, असा विश्वास पंतप्रधानांनी व्यक्त केला. पंजाबमधील राष्ट्रीय महामार्ग क्रमांक 344-A वरच्या पगवाडा-रुपनगर दरम्यानच्या मार्गाचे चौपदरीकरण करण्यास आज मंत्रिमंडळाने मंजूरी दिली. या प्रकल्पासाठी 1442.42 कोटी रुपये खर्च अपेक्षित आहे. ओदिशा येथील राष्ट्रीय महामार्ग क्रमांक 42 वरच्या अंगुल-संबलपूर दरम्यान चौपदरीकरणाच्या प्रस्तावालाही मंत्रिमंडळाने मंजूरी दिली आहे. यासाठी 2491.53 कोटी रुपयांचा खर्च अपेक्षित आहे. महाराष्ट्रातील राष्ट्रीय महामार्ग क्रमांक 211 वरच्या औरंगाबाद-तेलवाडी दरम्यानच्या रस्त्याचे चौपदरीकरण करण्याचा प्रस्तावही मंत्रिमंडळाने संमत केला. या कामासाठी 2028.91 कोटी रुपयांचा खर्च अपेक्षित असून या प्रकल्पाअंतर्गत 87 किलोमीटर लांब महामार्गाचे चौपदरीकरण होणार आहे. या मार्गामुळे, या प्रदेशातील जनतेच्या सामाजिक-आर्थिक स्थितीत सुधारणा होईल आणि रोजगार निर्मितीला चालना मिळेल, असं पंतप्रधानांनी म्हटले आहे.
इजिप्तमधल्या दहशतवादी हल्ल्याचा पंतप्रधानांकडून निषेध

इजिप्तमधल्या प्रार्थना स्थळाजवळ झालेल्या दहशतवादी हल्ल्याचा पंतप्रधान नरेंद्र मोदी यांनी तीव्र निषेध केला आहे. या निर्घृण हल्ल्यात बळी पडलेल्या निष्पाप व्यक्तींप्रती पंतप्रधानांनी शोक भावना व्यक्त केल्या आहेत. कोणत्याही स्वरूपातल्या दहशतवादाविरोधातल्या लढ्यात भारताचे, इजिप्तला सहकार्य राहील अशी ग्वाही पंतप्रधानांनी दिली आहे. इजिप्तमधल्या प्रार्थना स्थळाजवळ झालेल्या निर्घृण दहशतवादी हल्ल्याचा तीव्र निषेध. निष्पाप मृतांप्रती दुःख, कोणत्याही स्वरूपातल्या दहशतवादाविरोधातल्या लढ्याला भारताचा सदैव पाठिंबा राहील. इजिप्त सरकार आणि जनतेच्या समवेत भारत असल्याचे पंतप्रधानांनी म्हटले आहे.
परकीय गुंतवणूकदारांना  कायम नागरिकत्वाचा दर्जा देण्यास मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत परकीय गुंतवणूकदारांना स्थायी निवासी दर्जा देण्याच्या योजनेला मान्यता देण्यात आली. परकीय थेट गुंतवणूकीसंदर्भातील धोरणामध्ये सरकार वेळोवेळी करत असलेल्या बदलानुसार हा निर्णय घेण्यात आला आहे. या योजनेमुळे भारतात परकीय गुंतवणूकीचा ओघ वाढण्यास प्रोत्साहन मिळेल, अशीअपेक्षा असून त्यामुळे “मेक इन इंडिया” कार्यक्रमाला अधिक चालना मिळणार आहे. या योजनेअंतर्गत परकीय गुंतवणूकदारांना आता स्थायी निवासी दर्जाचा व्हिसा मिळू शकणार आहे. या योजनेनुसार परकीय गुंतवणूकदारांना 10 वर्षाच्या कालावधीसाठी “स्थायी निवासी दर्जा” देण्यात येणार आहे. या गुंतवणूकदारांना 18 महिन्यांमध्ये 10 कोटींची किंवा 36 महिन्यांमध्ये 25 कोटींची गुंतवणूक करावी लागणार आहे. तसचे त्यांच्या गुंतवणूकीमुळे प्रत्येक आर्थिक वर्षात किमान 20 भारतीय नागरिकांना रोजगार उपलब्ध झाला पाहिजे. स्थायी निवासी दर्जा मिळवणाऱ्या गुंतवणूकदाराला भारतात वास्तव्य करण्याच्या उद्देशाने एक स्थावर मालमत्ता खरेदी करण्यास परवानगी देण्यात येणार आहे. स्थायी निवासी दर्जा मिळवणाऱ्या गुंतवणूकदारांनाच्या जोडीदारास अथवा त्याच्यावर अवलंबून असणाऱ्या कुटुंबातील सदस्यांना खाजगी क्षेत्रात नोकरी करण्यास परवानगी देण्यात येणार आहे, त्याचबरोबर भारतात शिक्षणही घेण्यात येणार आहे.
पंतप्रधान नरेंद्र मोदी यांनी आज बाली येथे जी-20 शिखर परिषदेदरम्यान सिंगापूरचे पंतप्रधान ली सिएन लूंग यांची घेतली भेट

नवी दिल्ली, 16 नोव्हेंबर 2022 पंतप्रधान नरेंद्र मोदी यांनी आज बाली येथे जी-20 शिखर परिषदेदरम्यान सिंगापूरचे पंतप्रधान ली सिएन लूंग यांची भेट घेतली. गेल्या वर्षी रोममध्ये झालेल्या जी -20 शिखर परिषदेच्या वेळी ली यांच्याशी झालेल्या भेटीच्या आठवणीला पंतप्रधान मोदी यांनी यावेळी उजाळा दिला. भारत आणि सिंगापूर यांच्यातील मजबूत धोरणात्मक भागीदारीची नोंद उभय नेत्यांनी घेतली. सप्टेंबर 2022 मध्ये नवी दिल्ली येथे आयोजित भारत-सिंगापूर मंत्रीस्तरीय गोलमेज संमेलनाच्या उद्घाटन सत्राबरोबरच होत असलेल्या नियमित उच्चस्तरीय मंत्री आणि संस्थात्मक संवादांचीही दोन्ही पंतप्रधानांनी दखल घेतली. फिनटेक, अक्षय ऊर्जा, कौशल्य विकास, आरोग्य आणि औषधनिर्माण क्षेत्रात दोन्ही देशांमधील व्यापार आणि गुंतवणुकीतील संबंध अधिक विस्तारित करण्याच्या वचनबद्धतेचा दोघांनी पुनरुच्चार केला. भारतात हरित अर्थव्यवस्था, पायाभूत सुविधा आणि डिजिटलायझेशन यासह विविध क्षेत्रांमध्ये गुंतवणूक करण्याचे आवाहन भारताने सिंगापूरला केले. तसेच भारताच्या राष्ट्रीय पायाभूत सुविधा योजना, मालमत्ता मुद्रीकरण योजना आणि गती शक्ती योजना या योजनांचा लाभ घेण्यासाठीही भारताने सिंगापूरला आमंत्रित केले. अलीकडच्या ताज्या जागतिक आणि प्रादेशिक घडामोडींवरही बैठकीत विचार विनिमय झाला. भारताच्या 'ॲक्ट ईस्ट' धोरणातील सिंगापूरच्या भूमिकेचे आणि आसियान-भारत संबंधांसाठी सिंगापूरने बजावलेल्या समन्वयक भूमिकेचे मोदी यांनी कौतुक केले. भारत-आसियान बहुआयामी सहकार्य वाढवण्यासाठी एकत्र काम करण्याच्या इच्छेचा दोन्ही नेत्यांनी पुनरुच्चार केला. मोदी यांनी ली यांना भविष्यासाठी शुभेच्छा दिल्या आणि पुढील वर्षी भारतात होणाऱ्या जी-20 शिखर परिषदेसाठी आमंत्रित केले.
पंतप्रधानांकडून जनतेला ईस्टरच्या शुभेच्छा

पंतप्रधान नरेंद्र मोदी यांनी जनतेला ईस्टरच्या शुभेच्छा दिल्या आहेत. “सर्व जनतेला ईस्टरच्या खूप खूप शुभेच्छा! आपण सगळे आज भगवान येशू ख्रिस्ताच्या पवित्र शिकवणीचे स्मरण करत आहोत. विशेषतः गरीब आणि गरजू लोकांची सेवा करण्यासाठीची त्यांची शिकवण आजही अतिशय प्रेरणादायी आहे. या ईस्टरमध्ये कोविड-19 च्या संकटातून बाहेर पडण्याची शक्ती आपल्याला मिळो, आणि एका सुदृढ वसुंधरेची निर्मिती आपल्या हातून घडो, अशी प्रार्थना,” असे पंतप्रधानांनी आपल्या संदेशात म्हटले आहे.
संगीत  नाटक अकादमीच्या कलाकारांच्या शिष्टमंडळाने पंतप्रधानांची भेट घेतली

संगीत नाटक अकादमी कलाकारांच्या शिष्टमंडळाने पंतप्रधान नरेंद्र मोदी यांची आज भेट घेतली. पंडित बिरजू महाराज, पंडित विश्वमोहन भट्ट, पंडित अजॉय चक्रवर्ती, अरुणा साईराम, अतुल तिवारी यांचा या शिष्टमंडळात समावेश होता. संगीत नाटक अकादमीचे अध्यक्ष शेखर सेन यावेळी उपस्थित होते.
प्रमुख बंदरांमध्ये पीपीपी प्रकल्पांसाठी सुधारित मॉडेल सवलत कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने बंदर प्रकल्प अधिक गुंतवणूकदार-स्नेही आणि बंदर क्षेत्रातील गुंतवणूक वातावरण अधिक आकर्षक बनवण्यासाठी मॉडेल सवलत करारात सुधारणा करायला मंजुरी दिली आहे. ठळक वैशिष्ट्ये – महामार्ग क्षेत्रातील उपलब्ध तरतुदीनुसार तंटा निवारण यंत्रणा म्हणून सोसायटी फॉर अफोर्डेबल रीड्रेसल ऑफ डिस्प्युट्स पोर्ट्स स्थापन करता येईल. -व्यावसायिक परिचालन तारखेपासून २ वर्षे पूर्ण झाल्यानंतर १०० टक्के समभाग निर्गुंतवणूक करून विकासकाला बाहेर पडता येईल. -प्रस्तावित अतिरिक्त भूखंडासाठी भाड्यात २०० टक्क्यांवरून १२० टक्क्यांपर्यंत कपात -सवलत मिळवणारा प्रति मेट्रिक टन कार्गोवर रॉयल्टी भरेल. -सवलत मिळवणाऱ्याला अधिक उत्पादकता आणि सुधारित वापर व खर्चात बचत करण्यासाठी उच्च क्षमतेची उपकरणे/सुविधा/तंत्रज्ञान वापरायला मुभा -प्रत्यक्ष प्रकल्प खर्चाऐवजी एकूण प्रकल्प खर्च गेल्या २० वर्षातील बंदर क्षेत्रातील सार्वजनिक खासगी प्रकल्पांच्या व्यवस्थापनातील अनुभव लक्षात घेऊन सुधारणा सुचवण्यात आल्या आहेत.
डॉ.श्यामा प्रसाद मुखर्जी यांच्या पुण्यतिथीनिमित्त पंतप्रधानांची भावपूर्ण श्रध्दांजली

पंतप्रधान नरेंद्र मोदी यांनी डॉ. श्यामा प्रसाद मुखर्जी यांच्या पुण्यतिथी निमित्त त्यांना श्रध्दांजली वाहिली. “डॉ. श्यामा प्रसाद मुखर्जी यांच्या पुण्यतिथी निमित्त त्यांचे स्मरण करुया. भारतासाठी त्यांनी दिलेल्या विलक्षण योगदानाबद्दल ते नेहमीच लक्षात राहतील”, असे पंतप्रधान म्हणाले.
केंद्रीय लोक सेवा आयोग आणि मॉरिशसचा लोक सेवा आयोग यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने केंद्रीय लोकसेवा आयोग (यूपीएससी) आणि मॉरिशसचा लोक सेवा आयोग यांच्यातील सामंजस्य करारावर स्वाक्षरी करायला मंजुरी दिली आहे. या करारामुळे यूपीएससी आणि मॉरिशसचा लोक सेवा आयोग यांच्यातील सध्याचे संबंध अधिक दृढ होतील. यामुळे भर्ती क्षेत्रात दोन्ही आयोगांच्या अनुभव आणि आणि ज्ञानाचे आदान -प्रदान करणे शक्य होईल. सामंजस्य करारामुळे दोन्ही देशांच्या लोक सेवा आयोगांमध्ये संस्थागत संपर्क विकसित होईल. यामुळे मॉरिशसचा लोक सेवा आयोग आणि केंद्रीय लोक सेवा आयोग दरम्यान सहकार्याच्या कक्षा स्पष्ट केल्या जातील. यातून उभय पक्षांमध्ये सहकार्याची क्षेत्रे आणि जबाबदाऱ्या निश्चित करण्यास मदत मिळेल. सहकार्याची क्षेत्रे पुढीलप्रमाणे:
उच्च शिक्षणात भारत-जर्मन भागीदारी  या कार्यक्रमाची  सुलभ अंमलबजावणी करण्यासाठीच्या यापूर्वीच्या सामंजस्य करारातील किरकोळ सुधारणाबांबत  भारत-जर्मनी  दरम्यानच्या  इराद्याबाबत संयुक्त घोषणा पत्रावर स्वाक्षऱ्या

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रीमंडळाच्या बैठकीत उच्च शिक्षणात भारत-जर्मन भागीदारी या कार्यक्रमाची सुलभ अंमलबजावणी करण्यासाठी यापूर्वीच्या सामंजस्य करारातील काही किरकोळ सुधारणा करण्यास मंजूरी देण्यात आली. या इराद्याबाबतच्या संयुक्त घोषणापत्रात कार्यक्रमाच्या शीर्षकातून “धोरण” ही संज्ञा वगळण्यात येईल, आणि हा कार्यक्रम उच्च शिक्षणात भारत-जर्मन भागीदारी असा होईल. तसेच या कार्यक्रमासाठी निधीचा कालावधी 2015-19 ऐवजी 2016-20 (1 जुलै 2016 ते 30 जून 2020) असा बदलण्यात येईल. इराद्याबाबतच्या संयुक्त घोषणापत्रामुळे दोन्ही देशातील उच्च शिक्षण संस्थांना शिक्षण, संशोधन आणि कौशल्य विकास या क्षेत्रात अभिनव भागीदारीतील गुणवत्तावाढीसाठी फायदा होईल. विद्यापीठातील विविध शाखांच्या विकासासाठी आणि भारतापुढे आव्हानात्मक असणाऱ्या प्राधान्य क्षेत्रातील प्रगत संशोधनाला जोपासण्यासाठी ते फायदेशीर ठरेल.